Team Gigantti voitti Overwatch-pelin EM-kullan kaatamalla finaalissa 4–2-lukemin ruotsalaisjoukkueen.

Tuomo ”Davin” Leppänen on voittanut Contenders-sarjan nyt kaksi kertaa.­

Overwatch-pelissä kilpaileva suomalainen Team Gigantti -joukkue on voittanut Euroopan mestaruuden.

Team Gigantti kaatoi Contenders-sarjan finaalissa ruotsalaisen Angry Titans -joukkueen 4–2-tuloksella. Voitosta Team Gigantti tienasi 30 000 dollaria eli noin 26 000 euroa. Lisäksi joukkue tienasi runkosarjamenestyksestä vajaat 9000 euroa.

Team Gigantin kokoonpanossa pelaavat suomalaiset Aleksi ”Zuppeh” Kuntsi, Tuomo ”Davin” Leppänen, Joonas ”Zappis” Alakurtti ja Otto ”Milkyman” Saren. Tiimiin kuuluvat lisäksi hollantilainen Jeffrey ”Vizility” de Vries ja ranskalainen David ”Lilbow” Moschetto.

Contenders-mestaruus oli Team Gigantille toinen: Joukkue juhli voittoa ensimmäisen kerran syksyllä 2017. Kyseisen kultajoukkueen pelaajista nykyiseen kokoonpanoon kuuluvat Alakurtti ja Leppänen.

Näin finaali eteni: Alakurtilta kaksi onnistunutta D.Va-pommia

Paras seitsemästä -finaali alkoi Lijiang Tower -kartalla, jonka Team Gigantti voitti 2–0-tuloksella. Toinen kartta Numbani meni Gigantille 3–2-tuloksella, kun Alakurtti eliminoi lopussa neljä pelaa D.Va-pommilla.

Angry Titans kavensi pelin 1–2:een voittamalla kolmantena karttana pelatun Horizon Lunar Colonyn. Ensimmäinen erä päättyi tasan 2–2, mutta ruotsalaisjoukkue oli seuraavalla kierroksella parempi 2–0-pistein.

Neljännessä kartassa Doridosissa suomalaisjoukkue aloitti kompuroiden, mutta onnistui lopulta varmistamaan hyökkääjinä kaikki kolme pistettä. Puolia vaihdettua myös Angry Titans onnistui samassa tempussa. Team Gigantti vei kartan lopulta jatkoerän päätteeksi 4–3-pistevoitolla.

Joonas ”Zappis” Alakurtti palasi viime vuoden lopulla Gigantin kokoonpanoon. Alakurtti oli voittamassa myös Gigantin ensimmäistä EM-kultaa.­

Busan-kartassa Team Gigantti oli pitkään kiinni avauspisteessä, mutta Angry Titans käänsi tilanteen ja vei pisteen yhden prosentin erolla. Team Gigantti tasoitti tilanteen voittamalla toisen erän, mutta Angry Titans kavensi sarjaa voittamalla seuraavan pisteen.

Kuudenneksi kartaksi valikoitui Hollywood. Team Gigantti voitti nopeasti kaksi ensimmäistä pistettä, mutta ratkaisu venyi ranskalaisen Moschetton pudottua yllättäen pelipalvelimelta. Hetken tauon jälkeen ranskalainen palasi pelipalvelimelle ja Gigantti voitti tärkeän kolmannen pisteen.

Puoltenvaihdon jälkeen Angry Titans ei onnistunut hyökkäyksissään, kun Team Gigantti pysäytti ruotsalaiset heti ensimmäiselle pisteelle. Team Gigantti varmisti EM-kullan 3–0-karttavoitolla ja 4–2-kokonaistuloksella.

Alakurtti varmisti D.Va-pommilla mestaruuden Team Gigantille:

Jos video ei näy yllä, katso se täältä.

Team Gigantti 4–2 Angry Titans: